Diari Oficial de la Generalitat Valenciana


Sumari del DOGV 6545, del 17-06-2011 (2011/6923)

RESOLUCIÓ de 13 de juny de 2011, de la directora gerent de l'Institut Valencià de la Música, IVM, per la qual s'acorda la constitució d'una borsa de treball de cantants de Cor de la Generalitat Valenciana.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6545

Data del DOGV
:   17-06-2011

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2011/6923


Data del document
:   13-06-2011

Organisme emissor
:   Institut Valencià de la Música

Tipus de document
:   Resolució

Correcció d'errades

 Descriptors 

:   * Institut Valencià de la Música
    * concurs administratiu

RESOLUCIÓ de 13 de juny de 2011, de la directora gerent de l'Institut Valencià de la Música, IVM, per la qual s'acorda la constitució d'una borsa de treball de cantants de Cor de la Generalitat Valenciana. [2011/6923]
La directora gerent de l'Institut Valencià de la Música, de conformitat amb allò que s'ha acordat pel Consell Rector, en la seua sessió celebrada el 13.06.2011, i atés que l'actual borsa del Cor resulta insuficient per a atendre les necessitats que es produïxen últimament, i d'acord amb les facultats que tinc atribuïdes en virtut de la Llei 2/1998 de creació de l'IVM, així com pel seu Reglament de Funcionament i Organització, aprovat per Decret 130/2000, de 5 de setembre, del Govern Valencià, resolc:
Aprovar la constitució d'una borsa de treball de cantants del Cor de la Generalitat Valenciana, per a cobrir en règim d'interinitat les possibles vacants que es produïsquen en qualsevol corda: sopranos, mezzosopranos/contralts, tenors i barítons/baixos, així com per a la contractació temporal de cantants d'augment.
Actualment, hi ha vacant en la plantilla del Cor de la Generalitat Valenciana un lloc de tenor que s'oferta en esta convocatòria.
I això d'acord amb l'articulat següent:
1. Condicions dels aspirants: per a ser admés/a en les proves selectives serà necessari reunir els requisits següents:
a) Nacionalitat: ser espanyol/a o nacional d'un estat membre de la Unió Europea o nacional d'un Estat a què s'aplique la llibertat de circulació de treballadors. Independentment de la seua nacionalitat, el cònjuge dels espanyols i dels nacionals d'algun dels Estats Membres de la Unió Europea, i quan així ho previnga el corresponent tractat, el cònjuge dels nacionals d'algun Estat en què s'aplique la llibertat de circulació de treballadors, sempre que no estiguen separats de dret.
Així mateix, i amb les mateixes condicions que els cònjuges, podran participar els descendents i els del seu cònjuge, menors de vint-i-un anys o majors d'eixa edat que visquen al seu carrec.
Podran també accedir els estrangers amb residència legal a Espanya.
b) Edat: tindre complits 16 anys i no haver arribat a l'edat de jubilació.
c) Titulació: podran accedir a la borsa, especialistes que acrediten prou qualificació professional per al desenvolupament de la seua activitat. Sent exigible estar en possessió del títol de Batxiller Superior o equivalent i a més a més el Grau Elemental de Cant, pla del 44 i del 66 o equivalent, o haver superat les proves d'accés a ensenyances professionals LOE, RD 158/2007 de 21 de setembre.
Els aspirants amb titulacions obtingudes en l'estranger hauran d'acreditar que estan en possessió de la corresponent convalidació o de la credencial que acredite, si s'escau, l'homologació. Aquest requisit no s'aplicarà als aspirants que hagueren obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.
d) Capacitat: no patir malaltia ni estar afectat per limitació física o psíquica incompatible amb el desenvolupament de les corresponents funcions dels llocs ofertats.
e) Habilitació: no haver sigut separat mitjançant expedient disciplinari del servici de qualsevol de les administracions públiques o dels òrgans constitucionals o estatutaris de les comunitats autònomes ni trobar-se en inhabilitació absoluta o especial per a llocs o càrrecs públics per resolució judicial, o per a exercir funcions semblants a què exercien en el cas de personal laboral, en el que haguera sigut separat o inhabilitat. En el cas de ser nacional d'un altre estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca, en el seu estat, en els mateixos termes l'accés a l'ocupació pública.
2. La contractació de cantants de cor per a ocupar llocs de treball, tindrà caràcter temporal, en règim d'interinitat.
2.1. Les funcions seran les que s'especifiquen en els seus respectius contractes de treball, entre les que destaquen: assajos ordinaris musicals parcials o de tutti; assajos d'escena i tècnics; proves acústiques, proves de vestuari; davant de piano; « a la italiana»; assajos pregenerals; assajos generals; representacions; actuacions ; retransmissions en mitjans de difusió, gravacions i concerts.
2.2. L'extinció del contracte es produirà quan el lloc de treball es cobrisca reglamentàriament, per mitjà del procediment establit en la pròpia Llei 2/1998, Valenciana de la Música de la Generalitat.
3. Sol·licituds. La presentació de sol·licituds s'iniciarà a partir de la publicació de la present resolució en el Diari Oficial de la Comunitat Valenciana, i el model d'instància serà el que s'adjunta com annex I.
3.1. Les instàncies hauran de presentar-se en la seu de l'Institut Valencià de la Música, plaça Viriat s/n, 46547 València, finalitzant el termini el pròxim dia 1 de juliol de 2011, a les 13.00 hores.
3.2. L'aspirant haurà de presentar, junt amb la sol·licitud, 3 còpies de cada una de les obres a interpretar d'acord amb l'apartat 4 de la present resolució l'incompliment d'este requisit donarà lloc a la inadmissió de la sol·licitud.
4. Proves. El dia de la prova l'aspirant haurà d'anar proveït amb el seu DNI, passaport o NIE.
Hi haurà una única prova que constarà de dos fases:
4.1. Fase primera
a) Exercici de vocalització lliurement triat per l'aspirant. Puntuació màxima 5.
b) Interpretació de tres obres, una de cada un dels gèneres proposats, a triar per l'aspirant. Puntuació màxima 15 punts:
- Ària d'òpera o Romança de sarsuela
- Ària de cantata o oratori
- Lied romàntic o cançó del S. XX
4.2. Fase segona
a) Lectura a primera vista d'un fragment proposat pel Tribunal d'Audició. La puntuació màxima serà de 10 punts .
b) Interpretació de la part vocal corresponent a la tessitura de l'aspirant del Stabat Mater de G. Rossini, Editorial Ricordi, Reducció a piano, núm. 10 Finale, pàgina 91 a 95, fins al núm. 43 d'assaig. En esta edició, les sopranos interpreten la part corresponent a soprano 1r i les mezzosopranos i alts, la corresponent a soprano 2n. La puntuació màxima serà de 10 punts.
4.3. Els aspirants disposaran, per a la interpretació de les obres triades, de pianista acompanyant proporcionat per l'IVM. El que ho desitge podrà concórrer amb el seu propi pianista acompanyant.
4.4. Les proves seran eliminatòries, en el sentit que per a passar a la segona fase s'exigirà haver superat la primera fase, havent obtingut una puntuació mínima de 10.
5. Desenvolupament de les proves
5.1. Les convocatòries s'exposaran en el tauler d'anuncis de l'IVM i en la seua pàgina web i a més els aspirants podran ser avisats personalment per telèfon, i amb antelació suficient, per a la realització de la prova única; cada una de les fases es desenvoluparà en horaris diferents, dins de la mateixa jornada.
5.2. El Tribunal d'Audició podrà detindre l'audició en el moment que considere oportú. La interrupció de la interpretació d'alguna de les tres obres de l'apartat b) de la fase primera no suposarà l'eliminació de l'aspirant. El dia hàbil següent de cada sessió en què es realitzen les proves corresponents a la fase primera, el Tribunal d'Audició farà pública la relació d'aspirants que l'hagen superada.
L'aspirant disposarà de cinc minuts d'estudi per a la realització de la prova a) de la segona fase.
5.3. A resultes de les proves es publicaran en el tauler d'anuncis de l'IVM i en la seua pàgina web la llista provisional d'aprovats, en la que els aspirants apareixeran per orde decreixent, en funció de la puntuació obtinguda, i seran convocats per l'IVM per a aportar la documentació en el seu dia exigida. Transcorregut el termini legal i resoltes les possibles reclamacions la llista s'elevarà a definitiva.
Els que hagen obtingut una puntuació entre 30 i 40 tindran dret tant a ocupar vacants, com a ser contractats com a cantants d'augment; els que hagen obtingut una puntuació entre 20 i 30 passaran a formar part de la borsa de treball amb dret únicament a ser contractats com a cantants d'augment. Els que no aconseguixen una puntuació mínima de 20 no podran accedir a la borsa de treball.
5.4. La borsa de treball vigent s'anul·larà automàticament el dia de la publicació de la present convocatòria. L'orde de la borsa de treball es mantindrà fins a la realització de noves audicions, iniciant-se sempre les crides pels aspirants que hagen obtingut major puntuació.
5.5. Els que estiguen ocupant un lloc de treball en el Cor de la Generalitat, en règim d'interinitat i renuncien al mateix, passaran a formar part de la Borsa de treball, ocupant els primers llocs.
A qui s'oferisca un lloc de treball en el Cor de la Generalitat,en règim d'interinitat, i renuncie al mateix, la qual cosa haurà de fer per escrit, passarà a formar part de la Borsa de Treball, ocupant el lloc que li corresponga d'acord amb la puntuació obtinguda.
6. Tribunal d'Audició. Estarà compost pels membres següents:
- La directora gerent de l'IVM, en qualitat de presidenta
- El director del Cor de la Generalitat Valenciana, en qualitat de vicepresident
- El cap de la corda que corresponga, en funció de la veu a audicionar
- Un especialista en matèria vocal, alié a l'entitat, a proposta de la directora gerent.
- Un representant legal dels treballadors del Cor de la Generalitat Valenciana
- Un tècnic/a o administratiu/a del Departament d'Unitats Artístiques, en qualitat de secretari.
7. Contra la present resolució podrà interposar-se, de conformitat amb el que preveu l'article 59 de l'Estatut dels Treballadors, reclamació prèvia a la via judicial laboral davant de la directora gerent de l'IVM, d'acord amb el que disposa l'article 125 de la Llei 30/1992, de Règim Jurídic de les Administracions Públiques i del Procediment Administratiu Comú, en relació amb l'article 69 de la Llei de Procediment Laboral (Text refós aprovat per Reial Decret Legislatiu 2/1995, de 7 d'abril).
Denegada la reclamació o transcorregut un mes sense haver sigut notificada cap resolució, podrà formalitzar-se demanda davant del Jutjat del Social competent dins del termini de dos mesos a comptar de la notificació o des del transcurs del termini en què aquella haja d'entendre's desestimada.
València, 13 de juny de 2011.- La directora gerent de l'Institut Valencià de la Música: Inmaculada Tomás Vert.